
Sorsfordító évek krónikása. Zermegh János commentariusa újabb kutatások fényében

Kutatásom központi témája a 16. században élt történetíró, Zermegh János és egyetlen ismert munkája a „Rerum gestarum inter Ferdinandum et Johannem Hungariae reges commentarius”. A mohácsi vereség és Szapolyai János halála közti tizenöt évet felölelő Commentariusnak mindössze két, posztumusz kiadása ismert, kéziratról eddig nem számolt be a szakirodalom. Az Esztergomi Főszékesegyházi Könyvtár állományában azonban megtalálható egy régóta katalogizált, fel nem dolgozott Zermegh-kézirat, amelyet a kutatásom során volt lehetőségem a helyszínen megtekinteni. Az esztergomi kézirat önmagán túlmutatóan azért is jelentős, mivel lehetőséget ad számos új, eddig fel nem vetett kérdés megválaszolására Zermegh és munkája kapcsán, amelyet a dolgozatom egyik fő céljának tekintek.
A dolgozat első fejezete, a szakirodalomban korábban tárgyalt problémák vázlatos áttekintése után, azt járja körül, hogy az esztergomi kézirat milyen viszonyban áll a korábbi ismert kiadásokkal, azokhoz képest időben hol helyezhető el, vagyis azt vizsgálom: van-e tudományos jelentősége a Zermegh-filológia szempontjából. A kézirat rámutatott arra, hogy a Commentarius második, közkedveltebb kiadása egy többszörösen átdolgozott verzió, ezáltal azok nem tükrözhetik Zermegh eredeti szándékát. Ebből kifolyólag a szerzői szándékhoz közelebbi szövegnek mindenképp a Commentarius első kiadását kell tekintenünk.
Az esztergomi kézirattal kapcsolatos kutatás világított rá tehát arra, hogy a Zermegh-filológiában eddig alapvetően mellőzött első kiadás az eddigieknél több figyelmet érdemel. A szakirodalom ugyanis eddig nem szólt sem a kiadásban megtalálható széljegyzetekről, ahogy azoknak lehetséges szerzőjéről vagy szerzőiről sem. Dolgozatom második felében arra tettem kísérletet, hogy új kérdések és megközelítések mentén vizsgáljam meg a Commentarius első kiadását. Jellegük alapján csoportosítva ismertetem majd a már említett széljegyzeteket. Ezenkívül szót ejtek a kiadásban megtalálható paratextusok fontosságáról is, végezetül megkísérlem a margómegjegyzések lehetséges szerzőjének vagy szerzőinek a meghatározása és a paratextusok alapján felvázolni, ki vagy kik állhattak az első kiadás megjelentetése mögött.



